บิ๊กธปท.ไม่พรั่นเงินบาทแตะ31ยันผันผวนน้อย
ธปท.ไม่หวั่นค่าเงินบาทปรับอ่อนค่าแตะ 31 บาทต่อเหรียญสหรัฐ ชี้ผันผวนแค่ 4%
26 เม.ย. 2555

ธปท.ไม่หวั่นค่าเงินบาทปรับอ่อนค่าแตะ 31 บาทต่อเหรียญสหรัฐ ชี้ผันผวนแค่ 4% 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ถึงค่าเงินบาทในช่วงนี้จะเคลื่อนไหวในระดับอ่อนค่าที่ 31 บาทต่อเหรียญสหรัฐ แต่ค่าเงินบาทในระดับดังกล่าวก็ไม่ค่อยน่ากังวล เพราะแม้จะอ่อนค่ามาอยู่ระดับ 31 บาท แต่เมื่อดูค่าความผันผวนของเงินบาท พบว่าปัจจุบันที่อยู่ที่ระดับ 4% ไม่ถือว่าน่าห่วง เพราะยังถือว่าอยู่ในระดับที่ดูแลได้ และยังเคลื่อนไหวไปในทิศทางเดียวกับสกุลเงินในภูมิภาค 
“ยังไม่แน่ว่าค่าเงินบาทที่อยู่ในทิศทางที่อ่อนค่าตอนนี้จะได้รับผลกระทบจากแนวโน้มข้อมูลตัวเลขของภาคการส่งออกของไทยในไตรมาสแรกปีนี้ที่อาจติดลบหรือไม่ แต่เท่าที่ดูค่าเงินบาทตอนนี้ถึงจะอ่อนมาอยู่ระดับ 31% บาทต่อเหรียญสหรัฐ ดูค่าความผันผวนแล้วอยู่ที่ 4% จึงไม่ค่อยน่าเป็นห่วง” นางผ่องเพ็ญ กล่าว
นักบริหารเงินธนาคารซีไอเอ็มบี ไทย กล่าวว่า การซื้อขายเงินบาทเช้าวันที่ 25 เม.ย. เปิดตลาดช่วงเช้าที่ระดับ 30.9430.96 บาทต่อเหรียญสหรัฐ ปรับตัวแข็งค่าขึ้นเล็กน้อย เมื่อเทียบกับระดับปิดตลาดในวันก่อนหน้าที่ 30.95-30.97 บาทต่อเหรียญสหรัฐ โดยเงินบาทเคลื่อนไหวในกรอบแคบๆ ตามทิศทางเดียวกับสกุลเงินอื่นๆ ในภูมิภาค
ขณะที่ ธปท.รายงานการเคลื่อนไหวของค่าเงินบาทประจำวันที่ 25 เม.ย.ปีนี้ ว่าค่าเงินบาทอยู่ที่ระดับ 30.96 บาทต่อเหรียญสหรัฐ ไม่เปลี่ยนแปลงจากที่ปิดตลาดเมื่อวันก่อนหน้า อย่างไรก็ตาม ค่าเงินบาทถือว่าอ่อนค่าลง 0.39% เมื่อเทียบกับสิ้นเดือนก่อนหน้าซึ่งอยู่ที่ระดับ 30.84 บาทต่อเหรียญสหรัฐ